Die arme Springbok moet (weer) koesSpringbokrugby kan maar eenvoudig nie uit die nuus bly nie, en ek praat hier nie van op die veld nie, maar van die veld af. Die Springbokembleem was Dinsdag die soveelste keer in die spervuur nadat Strike Ralegema van die ANC tydens die vergadering van die parlementêre portefeuljekomitee oor sport en ontspanning geëis dat dit van die Bok-trui verwyder word. Dis niks nuut nie, want jare lank al word op dieselfde snaar getokkel. Die SA rugbybase loop deur, hulle moet koes en systap, maar elke jaar skyn die son die volgende dag weer. `n Mens moet seker ag daarop slaan, maar kyk maar wie dra Springboktruie voor belangrike toetse en Wêreldbeker-toernooie? Wie was die grootste ondersteuner daarvan om die Bok-embleem te behou? Dit bring my by ‘n ander tameletjie uit, oor Allister Coetzee se versoek aan Saru dat hy Matt Proudfoot (44) glo as sy voorspeler-afrigter wil betrek. Matthew Proudfoot (Foto: wc.planetrugby.com) Niks verkeerd daarmee nie, want Proudfoot, die oud-stut van die Pukke wat vier toetse vir Skotland gespeel het, was jare lank Coetzee se regterhand by die Stormers, Westelike Provinsie en in Japan by die Kobeco Steelers. Maar, Saru het reeds vir Johann van Graan, wat Heyneke Meyer se voorspelerafrigter was, en Pieter de Villiers (skrumafrigter) aangestel. Só ook die agterlynafrigter Mzwandile Stick, wat as agterlynafrigter by Ricardo Laubscher oorgeneem het. Met Coetzee se aanstelling is sy afrigting- en ondersteuningspan verklein (en aan hom gegee). Maar Saru het die agterdeur vir hom oopgelaat om nog een of twee afrigters en konsultante te gebruik. As Saru aan Coetzee se versoek gehoor gee, wie sal die voorspelers afrig, veral wanneer dit by skums kom? Wat van die lynstane en by die afbreekpunte, noudat Victor Matfield nie meer daar is nie en Richie Gray se kontrak nie verleng is nie?